b"\n_START_ARTICLE_\nChicago XI\n_START_SECTION_\nOzadje\n_START_PARAGRAPH_\nPo informacijah spletnega portala Ultimate Classic Rock, je Chicago XI bolj nekak\xc5\xa1na zbirka solo skladb, kot pa delo celotne skupine, kot prej\xc5\xa1nji albumi. Peter Cetera je posku\xc5\xa1al ponoviti uspeh skladbe \xc2\xbbIf You Leave Me Now\xc2\xab, ki je osvojila grammyja, s skladbo \xc2\xbbBaby, What A Big Surprise\xc2\xab, ki je postala najve\xc4\x8dji hit albuma in se uvrstila na 4. mesto ameri\xc5\xa1ke lestvice Billboard Hot 100. To je bila edina njegova skladba na albumu in, malce netipi\xc4\x8dno, edina, ki jo je odpel. Terry Kath je prispeval \xc2\xbbMississippi Delta City Blues\xc2\xab, ki jo je sicer izvajal \xc5\xbee prej na koncertih, pri Seraphinovi \xc2\xbbLittle One\xc2\xab\xc2\xa0pa je prispeval glavni vokal. Seraphine je bil tudi soavtor \xc2\xbbTake Me Back to Chicago\xc2\xab, ki je dosegla 63. mesto lestvice. Kath, ki je pripravljal solo album, je skladbo \xc2\xbbTakin' It On Uptown\xc2\xab, pri kateri poleg njega sodelujejo le \xc5\xa1e spremljevalni pevci, morebiti predvidel kot nekak\xc5\xa1en predogled svojega albuma. James Pankow je odpel svojo \xc2\xbbTill The End Of Time\xc2\xab, Lee Loughnane pa svojo \xc2\xbbThis Time\xc2\xab. Robert Lamm je prispeval le dve skladbi, so\xc4\x8dutno \xc2\xbbPoliceman\xc2\xab\xc2\xa0in \xc2\xbbVote for Me\xc2\xab._NEWLINE_Naslovnica albuma je na uradni spletni strani skupine imenovana \xc2\xbbRegional Map\xc2\xab._NEWLINE_Album je dosegel 6. mesto ameri\xc5\xa1ke lestvice Billboard 200,, na lestvici pa je ostal 20 tednov in oktobra s strani RIAA prejel platinasti certifikat. Na britansko lestvico se album ni uvrstil._NEWLINE_Med snemanjem albuma je du\xc5\xa1e\xc4\x8di umetni\xc5\xa1ki nadzor dolgoletnega producenta skupine Jamesa Williama Guercia dosegel kriti\xc4\x8dno to\xc4\x8dko in \xc4\x8dlani skupine so se odlo\xc4\x8dili, da bodo kariero vzeli v svoje roke. Po izdaji albuma se je tako skupina lo\xc4\x8dila od Guercia. Kot se je zdelo, da bo to velika sprememba v karieri skupine, je bila manjhna v primerjavi s tragedijo, ki ji je sledila._NEWLINE_23. januarja 1978, nekaj mesecev po izdaji albuma Chicago XI, se je Terry Kath, ki je bil za \xc5\xa1tevilne \xc2\xbbdu\xc5\xa1a\xc2\xab\xc2\xa0skupine, med zabavo v hi\xc5\xa1i Dona Johnsona nesre\xc4\x8dno in usodno ustrelil. Kath, ki je bil ljubitelj pi\xc5\xa1tol, je posku\xc5\xa1al pomiriti presene\xc4\x8denje gostov, ko je - po poro\xc4\x8dilu pijan - potegnil svojo pi\xc5\xa1tolo, da bi jo o\xc4\x8distil. Hotel je pokazati, da ni nabita in je z njo nameril v svojo glavo in pritisnil na petelina nevedo\xc4\x8d, da je naboj v cevi. Preostali \xc4\x8dlani skupine so bili \xc5\xa1okirani in pretreseni nad Kathovo smrtjo in so razmi\xc5\xa1ljali celo o razpustitvi skupine. Po nekaj tednih \xc5\xbealovanja so se odlo\xc4\x8dili, da bodo nadaljevali z igranjem in tako pri\xc4\x8deli novo obdobje v zgodovini zasedbe. Za naslednji album Hot Streets so v skupino povabili kitarista in pevca Donnieja Dacusa._NEWLINE_Leta 2002 je bila album remasteriziran in ponovno izdan pri zalo\xc5\xbebi Rhino Records z dodatnima skladbama \xc2\xbbRegional Map\xc2\xab\xc2\xa0(Pankow) in \xc2\xbbParis\xc2\xab\xc2\xa0(Lamm).\n_START_SECTION_\nKriti\xc4\x8dni sprejem\n_START_PARAGRAPH_\nV svoji recenziji albuma za The Sydney Morning Herald, je Christine Hogan zapisala: \xc2\xbb\xc4\x8ce ne bi bilo albuma Chicago X, bi ta album bil najbolj\xc5\xa1i od vseh, kar so jih naredili ti nesmrtniki.\xc2\xab Hugh Cutler je v \xc4\x8dasopisu Evening Journal album ozna\xc4\x8dil kot \xc2\xbbkriti\xc4\x8dni in komercialni triumf\xc2\xab."